## La Comunitat Valenciana invertirà més de cinc milions d’euros de fons europeus perquè les universitats públiques s’acosten a les empreses

*** La Conselleria d’Educació desenvolupa el projecte de microcredencials universitàries de la UE per a oferir formació contínua als ciutadans de 25 a 64 anys
* Representants de l’Estat de Guanajuato (Mèxic) han visitat la Comunitat Valenciana per a establir llaços de col·laboració i intercanviar experiències**

La Conselleria d’Educació, Universitats i Ocupació està desenvolupant el projecte de microcredencials universitàries perquè les universitats públiques de la Comunitat Valenciana oferisquen formació permanent vinculada amb l’àmbit empresarial.

Este projecte s’integra en el Pla per al desenvolupament de microcredencials universitàries, que pertany al Pla de recuperació, transformació i resiliència que rep finançament dels fons Next Generation EU.

La Comunitat Valenciana invertirà 5.164.832 euros de fons europeus perquè les universitats públiques s’acosten a l’empresa, i d’esta manera compartir els seus coneixements i adaptar la formació a les necessitats del sector productiu a fi de millorar la qualificació professional d’almenys 6.198 ciutadans fins al 30 de juny de 2026.

En concret, la Universitat de València oferirà, com a mínim, 1.584 microcredencials vinculades a 27 accions formatives; la Universitat Politècnica de València 1.584 microcredencials amb 27 accions; la Universitat d’Alacant 1.156 microcredencials amb 19 accions; la Universitat Jaume I 718 microcredencials amb 12 accions; i la Universitat Miguel Hernández 1.156 microcredencials amb 19 accions. Amb esta oferta de títols les nostres universitats atendran les mancances formatives del teixit socioempresarial valencià.

En el desenvolupament d’este projecte, la Conselleria d’Educació ha rebut este dijous una visita institucional de diferents autoritats governamentals i acadèmiques de l’estat de Guanajuato (Mèxic) per a intercanviar experiències i establir llaços de col·laboració respecte a les microcredencials universitàries. Esta trobada, afavorida per la Universitat CEU-Cardenal Herrera de València, ha comptat amb la presència de la secretària autonòmica d’Universitats, Esther Gómez.

**Microcredencials universitàries**

Les microcredencials universitàries estan destinades a ciutadans d’entre 25 i 64 anys sense necessitat que tinguen estudis universitaris. L’objectiu d’este projecte és impulsar una nova oferta de títols universitaris propis de cada universitat que responga a les necessitats de formació i requalificació dels professionals que conformen el teixit socioeconòmic de la Comunitat Valenciana.

A través d’esta formació permanent es vol possibilitar que les persones adquirisquen, actualitzen i milloren els coneixements, habilitats i capacitats necessàries per a prosperar en un mercat laboral i una societat en constant transformació.

D’esta manera, els continguts i objectius d’estos cursos hauran de donar resposta a una necessitat o expressió d’interés formal d’alguna empresa, administració pública, col·legi professional, associació o col·lectiu que justifique la demanda d’algun sector productiu per a la formació o requalificació dels seus professionals. En defecte d’això, les habilitats i competències que habilite la microcredencial hauran d’estar inclosos en algun dels sectors identificats com a estratègics per l’organisme autònom de la Generalitat Labora.

Fecha: 11/07/2024